Skal pårørende altid høres om faglige beslutninger om behandling af den demensramte? Eller bliver det en unødig ekstra belastning for den pårørende? Det spørgsmål stiller Aalborg Kommunes ældre- og handicapforvaltning et panel af pårørende til demensramte, som er inviteret med på Demensrummets temadag om samarbejdet med pårørende. Temamødet afholdes onsdag den 9. december på plejehjemmet Lions Park i Nørresundby. Demensrummet er et udviklingsforum, som skal skabe seks demensvenlige kommuner. Målet er at finde nye veje til at løse den voksende demensudfordring. Ud over Aalborg Kommune deltager Aarhus, Stevns, Hillerød, Varde og Næstved kommuner. På temamødet den 9. december mødes demensrummets kommuner med pårørende og interesseorganisationer til sparring og videndeling om de udfordringer, hver kommune står med i forbindelse med inddragelse af pårørende og lokalsamfundet. - Det er en stor og svær opgave at drage omsorg for et menneske med demens. Vores mål er, at demensramte får et bedre sygdomsforløb. Samtidig er det vigtigt, at de pårørende får den rigtige støtte. Og at de bliver inddraget i den demensramtes sygdomsforløb, uden at det bliver en unødig belastning, forklarer rådmand Thomas Krarup fra Aalborg Kommunes Ældre- og Handicapforvaltning om baggrunden for at invitere pårørende med ind i Demensrummet.

Referat:
Aalborg Kommunes Ældre- og Handicapforvaltning spørger pårørende til demensramte til råds om deres behov til fremtidens samarbejde med kommunen